**A Magyar Öttusa Szövetség**

**Pályázati felhívása**

**Sportszakemberek sportágnépszerűsítő tevékenységének támogatására**

**A pályázat célja:**

A Magyar Öttusa Szövetség elkötelezett a tagszervezetei számának és sportolói bázisuknak jelentős mértékű megemelése, és a kiemelkedő szakmai munka elismerése mellett. A Szövetség jelen pályázat keretében többletforrást biztosít a sportágnépszerűsítő és aktív toborzó tevékenységek támogatására, amelyeket eredmény alapon kíván elismeri és díjazni.

A Szövetség a program során ösztönözni kívánja a tagszervezeteket és sportszakembereket, hogy általános iskolás korosztályú gyerekekkel megismertessék a sportágat, amely az egészséges életmódra nevelés mellett komplex és sokoldalú képzést is biztosít a számukra.

A pályázat célja, hogy pénzügyileg is támogassa azon szakembereket, akik a jövőben aktív szerepet kívánnak vállalni a sportolói taglétszám növelésében. A pályázat keretében a Szövetség foglalkoztatási jogviszony (megbízás) keretében kiegészítő juttatást biztosít ezen sportszakemberek részére, a feladatkörük vagy munkaidejük bővítésének lehetővé tétele céljából.

**A Pályázó által ellátandó feladatok elsődlegesen:**

* iskolai toborzás a köznevelési intézményekkel való együttműködés keretében;
* sportágnépszerűsítő programok szervezése és azokban való aktív részvétel;
* kapcsolattartás az újonnan igazolt sportolók szüleivel;
* öttusa sporteseményeken való rendszeres részvétel;
* havi írásbeli szakmai beszámoló készítése a Szövetség és az érintett egyesület felé az elvégzett tevékenységről;
* 2025.12.31. napjáig – dokumentáltan – legalább 10 új sportoló integrálása a versenyrendszerbe;
* összefoglaló éves eredmény beszámoló készítése a Szövetség részére.

**Pályázati feltételek:**

* releváns sportedzői, sportoktatói vagy tanítói / tanári végzettség (pl. OKJ, egyetemi diploma vagy más akkreditált képzés);
* egyesületi szakmai ajánlás;
* büntetlen előélet.

**Előnyt élveznek azok a pályázók, akik:**

* felsőfokú sportszakmai végzettséggel rendelkeznek;
* öttusa sportági tapasztalattal bírnak;
* további edzői képesítésekkel vagy specializációval rendelkeznek;
* gyermek- és utánpótlás toborzásban és utánpótlás nevelésben szerzett tapasztalattal rendelkeznek.

**Kizáró okok:**

* büntetett előélet;
* KEP vagy KUEP edzői programban való részvétel;
* folyamatban lévő fegyelmi eljárás vagy korábbi fegyelmi eljárásban való elmarasztalás.

**A pályázati dokumentáció tartalma:**

* hiánytalanul kitöltött pályázati adatlap
* részletes szakmai önéletrajz;
* végzettséget igazoló dokumentumok másolata;
* egyesületi szakmai ajánlás;
* erkölcsi bizonyítvány;
* motivációs levél;
* szakmai terv a sportolói taglétszám növelésére irányuló stratégiáról és tervezett intézkedésekről;
* aláírt adatkezelési nyilatkozat.

**A foglalkoztatás formája:**

* foglalkoztatás típusa: megbízási jogviszony;
* jogviszony időtartama: határozott, 2026. január 31-ig;
* díjazás: minimum bruttó 150.000, - Ft / hónap, maximum bruttó 300.000, - Ft/hónap;
* foglalkoztató a Magyar Öttusa Szövetség, de a teljesítés igazolása a partner egyesület hatásköre.

**Adatkezelés:**

* A Pályázati Felhívás mellékletét képező Adatkezelési nyilatkozat aláírásával a Pályázó hozzájárulását adja a megadott személyes adatainak kezeléséhez, a Pályázó nevének és személyes adatainak, továbbá a pályázat eredményének közzétételéhez, azoknak a pályázat kiírója által történő felhasználásához.

**További információ:**

* megbízási díjat a Magyar Öttusa Szövetség folyósítja;
* a Magyar Öttusa Szövetség szakmai továbbképzést és folyamatos támogatást biztosít a programban résztvevő szakemberek számára.

**A Pályázat benyújtásának módja és határideje:**

A pályázatokat elektronikus úton kell benyújtani a Magyar Öttusa Szövetség részére a hmpa@pentathlon.hu címre.

**Benyújtási határidő: 2025.03.31. 23:59**

**A pályázatok elbírálása:**

* A beérkezett pályázatokat a Szövetség elnöksége által felkért 3 fős bizottság bírálja el.
* A pályázat érvénytelen és automatikusan elutasításra kerül, amennyiben

− a Pályázó nem felel meg a jelen felhívásban rögzített pályázati feltételeknek;

− a Pályázati adatlapon megjelölt adatok nem a valóságnak megfelelőek, kitöltése hiányos, pontatlan, nem értelmezhető, vagy az adatlap elektronikusan nem kerül megküldésre;

− valamely kötelező melléklet hiányzik, nem formanyomtatványon került benyújtásra, kitöltése hiányos, pontatlan, nem értelmezhető, aláírás hiányzik vagy nem a jogosulttól származik;

− a pályázati dokumentáció határidőn túl kerül benyújtásra.

* Hiánypótlásra a bírálóbizottság által indokoltnak tartott esetben, egy alkalommal, 5 napos határidővel van lehetőség.
* A Szövetség 2025. április 10-ig kiértesíti a pályázót az elbírálás eredményéről. A bírálati döntéssel szemben jogorvoslati kérelemnek helye nincs.
* A bírálóbizottság tagjai:

Fábián László - Magyar Öttusa Szövetség elnökségi tag

Vízkeleti Péter - Magyar Öttusa Szövetség ügyvezető igazgató

Belák János - Magyar Öttusa Szövetség szakmai vezető

\* \* \*